**Zápisnica zo zasadnutia predstavenstva**

spoločnosti CULTUS Ružinov, a.s., so sídlom Ružinovská 28, 820 09 Bratislava, IČO: 35 874 686, zapísaná v obchodnom registri Okresného súdu Bratislava I, oddiel: Sro, vložka č. 3262/B

(ďalej len „**Spoločnosť**“)

**Dátum a miesto konania**: **21.08.2020, DK Ružinov, Ružinovská 28, 820 09 Bratislava**

**Prítomní členovia predstavenstva**:

František Fabián - predseda predstavenstva

Petra Kurhajcová - členka predstavenstva

Silvia Pilková - členka predstavenstva

Monika Ďurajková - členka predstavenstva

**Prítomní členovia dozornej rady**:

**Prítomní za CULTUS Ružinov, a.s.:**

Andrea Kozáková - riaditeľka (cez telemost)

Richard Bednár - zástupca riaditeľa

Jana Jakubkovič - Sára Keňová

**Prizvaní:**

Michal Mihálik - Nosko&Partners, s.r.o.

P. Fabián, predseda predstavenstva (ďalej aj ako „PP“) na úvod privítal všetkých prítomných na stretnutí členov predstavenstva. PP oboznámil prítomných s navrhovaným programom podľa pozvánky:

1. Kontrola úloh
2. Elektroinštalácia DR Ružinov, SD Nivy
3. Schodisko SD Trávniky
4. Výmena akumulačnej nádoby na TUV
5. Zľavy na nájomnom
6. BSK – Divadlo Ludus
7. P. Kapasný – FS Karpaty
8. Prenájom – p. Lišková
9. Rôzne
10. Termín ďalšieho stretnutia predstavenstva

Keďže neboli žiadne návrhy na doplnenie ani zmenu, PP dal hlasovať o programe.

Uznesenie: *Predstavenstvo súhlasí s navrhnutým programom zasadnutia členov predstavenstva podľa uvedeného návrhu.*

*Hlasovanie:*

*Za: 4*

*Proti: 0*

*Zdržal sa: 0*

**Bod č. 1. Kontrola úloh**

PP skonštatoval stav jednotlivých úloh.

**Bod č. 2. Elektroinštalácia DR Ružinov, SD Nivy**

P. Fabián uviedol genézu vývoja potreby rekonštrukcie elektroinštalácií v DK Ružinov a SD Nivy. Auditorská a certifikačná spoločnosť TÜV SÜD Slovakia poskytla Spoločnosti správu, v ktorej konštatovala v zmysle predpisov BOZP, potrebu rekonštrukcie elektroinštalácie v DK Ružinov a SD Nivy, vrátane EPS, v celkovej sume cca. 180.000 EUR (prevyšujúc rozpočtové možnosti Spoločnosti). Táto potreba bola prerokovaná na stretnutí predstavenstva, kde prišlo ku konfrontácii viacerých odborníkov na danú problematiku. Výsledkom týchto diskusií bolo, že TÜV SÜD Slovakia trvala na svojich zisteniach. Predstavenstvo Spoločnosti sa tejto problematike venovalo kontinuálne vyše pol roka. Postupovalo štandardným postupom tak, že realizovalo VO na dodávateľa tejto rekonštrukcie. PP ku koncu celého procesu ešte raz skontaktoval odborníkov, tentoraz zo štátnej správy, vďaka svojim neformálnym kontaktom. Neodkladne zastavil proces rekonštrukcie, akonáhle si s viacerými preveril, že správa TÜV SÜD Slovakia bola zjavne chybná, čo potvrdili aj následné rozhovory medzi týmito štátnymi odborníkmi a zástupcom TÜV SÜD Slovakia. P. Fabián sa zaujímal predovšetkým o nutnosť inštalácie systémov EPS, ktoré sa ukázali ako nepotrebné, a teda ich inštalácie nehospodárna. P. riaditeľka na základe tohto zistenie analogicky spochybnila väčšinu ostatných záverov v príslušnej správe spoločnosti TÜV SÜD Slovakia. P. Fabián navrhol nepokračovať so spoločnosťou TÜV SÜD Slovakia a požiadal p. Jakubkovič zistiť alternatívneho dodávateľa audítorských služieb. P. Jakubkovič s podporou p. riaditeľky takúto spoločnosť našla a stretla sa so zástupcami Technickej inšpekcie, a.s., aj spolu s p. poslancom Gečevským (odborníkom na danú oblasť) za účelom riešenia problematiky. Táto firma poskytla Spoločnosti iné závery, v zmysle potrieb rekonštrukcie elektroinštalácie a v zmysle názorov štátnych úradníkov. Celkové náklady rekonštrukcie elektroinštalácie sa tak znížili predbežne na 10.000-15.000 EUR s DPH.

P. riaditeľka (cez telemost) informovala o potrebe zakúpenia batérií do SD Nivy.

Uznesenie: *Predstavenstvo súhlasí s objednaním batérií do SD Nivy, podľa prieskumom zistenej najlacnejšej ponuky.*

*Hlasovanie:*

*Za: 3 (p. Ďurajková, p. Pilková, p. Kurhajcová)*

*Proti: 0*

*Zdržal sa: 1 (p. Fabián)*

P. Ďurajková poprosila p. Bednára o zaslanie  novej revíznej správy predstavenstvu a prieskum trhu na batérie.

Uznesenie: *Predstavenstvo prijalo informáciu o postupe prác v oblasti BOZP-Elektroinštalácia a žiada o pokračovanie v postupe odstraňovania nedostatkov v SD Nivy.*

**Úloha č.: 21.08.2020 / 1.**

**Zodpovedná: p. riaditeľka**

**Termín: -**

*Hlasovanie:*

*Za: 4*

*Proti: 0*

*Zdržal sa: 0*

**Bod č. 3. Schodisko SD Trávniky**

Spoločnosti sa nepodarilo ani opakovaným prieskumom trhu zistiť PHZ, keďže sa do súťaže nikto neprihlásil. P. Ďurajková navrhla, aby sa Spoločnosť obrátila na úrad o konzultáciu a pomoc v danej veci.

Uznesenie: predstavenstvo žiada PP, aby v predmetnej veci oslovil úrad MČ Ružinov a dohodol ďalší postup – urgentne.

**Úloha č.: 21.08.2020 / 2.**

**Zodpovedná: predseda predstavenstva**

**Termín: neodkladne**

*Hlasovanie:*

*Za: 4*

*Proti: 0*

*Zdržal sa: 0*

**Bod č. 4. Výmena akumulačnej nádoby na TÚV**

Prieskum trhu vygeneroval ponuku na výmenu akumulačnej nádoby na TÚV (provizórne opravená) v DK Ružinov, ktorá je nevyhnutná pre vydanie osvedčenia a pokračovanie v jej prevádzke.

Uznesenie: predstavenstvo súhlasí s objednaním výmeny akumulačnej nádoby na TÚV vo výmenníkovej stanici DK Ružinov podľa obdržanej cenovej ponuky od Petra Plus spol. s r.o. v cene 14.226,- bez DPH.

*Hlasovanie:*

*Za: 4*

*Proti: 0*

*Zdržal sa: 0*

**Bod č. 5. Zľavy na nájomnom**

Prišlo 26 žiadostí. Právo vzniklo u tých, ktorí mali uzavretý nájomný vzťah pred 1.2. a boli obmedzení na užívaní v zmysle zákona. P. Mihálik informoval o možnostiach zľavy na nájomnom. Počas diskusie sa zistilo, že tabuľka, ktorá bola predložená predstavenstvu už nie je aktuálna a je potrebné ju pre účely rozhodovania predstavenstva aktualizovať a doplniť.

Uznesenie: *Predstavenstvo žiada o aktualizáciu tabuľky nájomcov pre účely priznania zliav na nájomnom za obdobie obmedzenia ich prevádzky opatreniami vlády vo vzťahu ku COVID-19. Z tabuľky má byť zrejmé, ktoré subjekty sú oprávnené získať zľavu na nájomnom a o aké čiastky maximálne ide.*

**Úloha č.: 21.08.2020 / 3.**

**Zodpovedná: p. riaditeľka**

**Termín: 29.08.2020**

*Hlasovanie:*

*Za: 4*

*Proti: 0*

*Zdržal sa: 0*

Niektorí oprávnení žiadatelia zároveň majú podlžnosti voči Spoločnosti aj za iné obdobia, než na ktoré sa vzťahujú príslušné opatrenia vlády. Viacerí členovia predstavenstva povedali, že na to, aby dostali títo zľavy z nájomného, budú musieť tieto dlžné čiastky uhradiť.

Uznesenie: *Predstavenstvo žiada o aktuálny prehľad neplatičov z radov dlhodobých nájomcov a výšku a obdobia, za ktoré títo dĺžia*.

**Úloha č.: 21.08.2020 / 4.**

**Zodpovedná: p. riaditeľka**

**Termín: 29.08.2020**

*Hlasovanie:*

*Za: 4*

*Proti: 0*

*Zdržal sa: 0*

**Bod č. 6. Divadlo – LUDUS**

P. riaditeľka informovala o tom, že čakáme na možnosti prenájmu za dobu ukončenia zmluvy o komplexnom prenájme. P. Mihálik informoval, že ideálnym spôsobom uzavretia nájomnej zmluvy s Divadlom LUDUS je, že by bola uzavretá trojstranná zmluva medzi MČ, Cultus Ružinov a Divadlom LUDUS. V prípade, ak by nebol po roku 2024 zverený SD Nivy spoločnosti Cultus Ružinov, tak by tento nájom bol poskytnutý mestskou časťou. Dôležité je uviesť zvláštny zreteľ.

Uznesenie: *predstavenstvo žiada p. riaditeľku, aby v spolupráci s Nosko&Partners a úradom MČ Bratislava-Ružinov, pripravila návrh postupu, vrátane návrhu uznesenia a zmluvy, ktorý by riešil 10-ročnú dobu prenájmu a ostatné aspekty predbežne dohodnuté s Divadlom LUDUS tak, aby 1.1 2021 bolo možné zahájiť daný prenájom.*

**Úloha č.: 21.08.2020 / 5.**

**Zodpovedná: p. riaditeľka**

**Termín: -**

*Hlasovanie:*

*Za: 4*

*Proti: 0*

*Zdržal sa: 0*

**Bod č. 7. P. Kapasný – FS Karpaty**

P. riaditeľka informovala, že zmluva s FS Karpaty bola podpísaná za stranu nájomcu a dá sa očakávať, že v krátkom čase bude zverejnená, po podpise za Cultus Ružinov, a.s..

Uznesenie: *predstavenstvo žiada PP o zabezpečenie podpisu zmluvy za Spoločnosť.*

**Úloha č.: 21.08.2020 / 6.**

**Zodpovedná: predseda predstavenstva**

**Termín: 26.08.2020**

*Hlasovanie:*

*Za: 4*

*Proti: 0*

*Zdržal sa: 0*

**Bod č. 8. P. Lišková**

P. Keňová informovala o tom, že spoločnosť Barefootovo, s.r.o., získala v DK Ružinov nový priestor vo VOS, pričom má k dnešnému dátumu platnú zmluvu na prenájom iného priestoru v DK Ružinov. Aby neplatila súčasne dva prenájmy, je potrebné, aby predstavenstvo odsúhlasilo predčasné ukončenie existujúceho prenájmu. Predstavenstvo odsúhlasilo „per-rollam“ ukončenie existujúcej zmluvy o prenájme so spoločnosťou Barefootovo, s.r.o., k termínu platnosti a účinnosti zmluvy o prenájme nového priestoru.

**Bod č. 9. Rôzne**

- Predstavenstvo odsúhlasilo „per-rollam“ prenájom vonkajšieho priestoru v zmysle žiadosti spoločnosti HusGarden pri DK Ružinov pre účely umiestnenia kolotočov v septembri 2020.

- Hody a prezentácie poslancov – aktivita sa prekladá na 2021.

- P. Bednár informoval, že 21.08.2020 zašle členom predstavenstva návrh správy o hospodárení spoločnosti za 1. polrok 2020, pričom žiada o spätnú väzbu do stredy 26.08.2020.

- Každý mesiac žiada Spoločnosť MČ Bratislava-Ružinov o zaslanie potrebných finančných prostriedkov v roku 2020; je potrebné venovať pozornosť včasnému zasielaniu peňazí v dostatočnej výške. V roku 2020 bude potrebné z časti investície (vplyvom úspor) presunúť časť v minimálnej výške 50.000 EUR na prevádzkové výdavky.

- Detská zóna na hodoch: zadanie pre prieskum trhu bolo, čo nám dokážu jednotlivé subjekty ponúknuť v hodnote 3.000 EUR. Oslovených subjektov bolo 10, 6 z nich reagovalo o poslalo ponuku. P. Bednár ukázal vytlačené ponuky, ktoré prišli a jeho odporúčanie vzhľadom na pestrosť programu bola firma Falo events Slovensko s.r.o. P. Ďurajková poprosila p. Bednára zasielať prieskumy trhu vopred pred zasadnutím predstavenstva, aby bol čas si súťaž naštudovať.

Uznesenie: *predstavenstvo súhlasí s výberom úspešnej ponuky na zabezpečenie detskej zóny na hodoch 2020, ktorú predložila spoločnosť FALO EVENTS Slovensko, s.r.o.. a žiada p. riaditeľku o zabezpečenie príslušných krokov na jej realizáciu.*

**Úloha č.: 21.08.2020 / 7.**

**Zodpovedná: p. riaditeľka**

**Termín: -**

*Hlasovanie:*

*Za: 3 (p. Fabián, p. Pilková, p. Kurhajcová)*

*Proti: 0*

*Zdržal sa: 1 (p. Ďurajková)*

- P. Ďurajková sa dopytovala p. Bednára, kde nájde faktúry na detské akcie p. Tomandlovej. P. Bednár uviedol, že tieto faktúry sa nezverejňujú vzhľadom na to, že ide o umeleckú činnosť a mohlo by ísť o porušenie zákona. P. Mihálik vysvetlil, že zverejňovať zmluvy či objednávky je možné s povolením protistrany (dodávateľa). P. Ďurajková upozornila, že bola prijatá aktualizovaná smernica o zverejňovaní zmlúv, kde sa hovorí o zverejňovaní informácie aj v prípade umeleckej činnosti. P. Ďurajková poprosila, aby sa aj takéto faktúry zverejňovali v danom rozsahu. Smernica o zverejňovaní je platná už vyše 2 mesiacov, je potrebné zverejňovať všetko čo je potrebné na jej základe zverejňovať.

- P. Hulinová požiadala o úpravu nájomného na predajné trhy.

Uznesenie: *predstavenstvo súhlasí s úpravou nájomného pre p. Hulinovú v DK Ružinov na predajné trhy na výšku 250 EUR/deň.*

*Hlasovanie:*

*Za: 4*

*Proti: 0*

*Zdržal sa: 0*

- Spoločnosť PAT & MAT, s.r.o., požiadala listom ešte v máji o odpustenie nájomného na letnú terasu.

Uznesenie: *predstavenstvo súhlasí s odpustením nájomného za letnú terasu v prípade, že nájomca doplatí dlžné sumy za prenájom v roku 2020, mimo obdobia, počas ktorého mal ovplyvnenú prevádzku opatreniami vlády v súvislosti s COVID-19.*

*Hlasovanie:*

*Za: 4*

*Proti: 0*

*Zdržal sa: 0*

P. Ďurajková opustila zasadanie predstavenstva.

- Slovenský zväz malého futbalu požiadal o rozšírenie predmetu prenájmu a úpravu výšky prenájmu.

Uznesenie: *predstavenstvo súhlasí s úpravou priestoru a prenájmom priestoru podľa žiadosti Slovenského zväzu malého futbalu z 27.7.2020 a žiada p. riaditeľku o svojpomocné upravenie priestorov. Výška nájomného v prípade prenájmu všetkých troch samostatných kancelárskych priestorov bude znížená o 15% na každú z miestností.*

*Hlasovanie:*

*Za: 3*

*Proti: 0*

*Zdržal sa: 0*

- DPH

P. Fabián a p. Mihálik viedli diskusiu o účtovaní DPH v podmienkach Cultusu. Pre tieto účely sa p. Fabián spojí s daňovým poradcom, ktorý vypracoval stručný posudok k forme dotácie pre Spoločnosť zo strany MČ Ružinova prediskutuje s ním odborné aspekty a možnosti postupu Spoločnosti v tejto veci.

**Bod č. 10 Termín ďalšieho stretnutia predstavenstva**

Ďalšie stretnutie predstavenstva sa uskutoční 02.09.2020 o 10:00 v DK Ružinov.

***Ing. František Fabián, MBA***

***predseda predstavenstva***

***Ing. Monika Ďurajková***

***členka predstavenstva***

***Ing. Petra Kurhajcová***

***členka predstavenstva***

***Silvia Pilková***

***členka predstavenstva***

V Bratislave, 24.08.2020

Zapísal: František Fabián